再和
作者：王之望
朝代：宋

paragraphs: 珠璣百斛何人付，公有詩筒來不住。
出塵秀句若霞摛，走筆豪篇逾響赴。
吟安一字不知老，朝作千篇猶未暮。
秋天鴻鵠翥浮雲，平地驊騮驅熟路。
分憂制節綿萬里，餘事文章兼七步。
千軍獨掃人共驚，八面俱來我何懼。
力扛九鼎更妥帖，胸蟠萬卷森差互。
千言未困見縱橫，一點不加無謬誤。
音諧律呂鳳凰鳴，勢薄雲天鵬鳥怒。
流傳應有賈客售，在處豈無神物護。
公詩光焰千丈錦，我詩粗窘一尺布。
公詩雄富百雉都，我詩窮陋三家聚。
行經北海恍自失，出見西施羞反顧。
殘膏祇欲借鄰光，餘潤有如蒙曉霧。
君侯雅志和薰風，聖主恩光深湛露。
事業終期白日懸，功名已見青雲附。
願公歸侍玉皇案，天香復與金童炷。
願公西取王母環，雲車直指瑶池騖。
要當都俞廟堂上，豈久淹留井參度。
顧我塵埃不足論，屈曲世間隨所寓。